ORDE do 4 de decembro de 2006 pola que se aproba definitivamente o proxecto de modificación puntual do Plan Xeral de Ordenación Municipal do Concello de Carballeda de Avia (Ourense) relativa á ordenanza número 6 de equipamentos e dotacións.
CONSELLERÍA DE POLÍTICA TERRITORIAL, OBRAS PÚBLICAS E TRANSPORTES — III. OUTRAS DISPOSICIÓNS — 08/01/2007

O Concello de Carballeda de Avia remite o proxecto de modificación puntual referido, para a súa apro
bación definitiva, conforme o artigo 85.5º da Lei 9/2002, do 30 de decembro, de ordenación urbanística e protección do medio rural de Galicia.
I. Antecedentes.
1. O Plan Xeral de Ordenación Municipal (PXOM) do Concello de Carballeda de Avia foi aprobado definitivamente polo concello o 21-3-2003, ao abeiro da disposición transitoria 3ª da Lei 9/2002. En desenvolvemento do PXOM, o concello aprobou o 23-1-2004 o plan de sectorización da Seara.
2. A modificación é formulada polo concello e ten por finalidade viabilizar a construción dun equipamento asistencial (centro de día), que non podería executarse coas actuais determinacións do planeamento.
3. Antecedentes da tramitación da modificación puntual:
-Ao abeiro do disposto no artigo 93.4º da Lei 9/2002, o concello non solicitou o informe previo á aprobación inicial que regula o artigo 85.1º da citada lei.
-A modificación foi aprobada inicialmente o 4-8-2006 e sometida a información pública por medio de anuncios que se publicaron nos diarios La Región e La Voz de Galicia do 9 de agosto e no DOG do 14 de agosto de 2006.
-No expediente remitido consta un informe favorable da Dirección Xeral de Patrimonio Cultural no que se expresan certas condicións. Así mesmo, consta un informe da Dirección Xeral de Desenvolvemento Sostible da Consellería de Medio Ambiente e Desenvolvemento Sostible no que se considera que a modificación non debe someterse ao procedemento que regula a Lei 9/2006, do 28 de abril, de avaliación dos efectos de determinados plans e programas sobre o ambiente.
-O concello aprobou provisionalmente a modificación o 29-9-2006.
4. O proxecto de modificación está redactado por Pablo Rodríguez Barros e está identificado con dilixencias nas que se expresa a data de aprobación provisional.
II. Consideracións e fundamentación.
II.1. Con data do 4-12-2006 a Dirección Xeral de Urbanismo eleva un informe-proposta no que se expresan as seguintes consideracións:
-A finalidade que persegue a modificación (obtención dun novo equipamento público) está entre as que expresa o artigo 94.1º da Lei 9/2002 como posibles finalidades de interese público que xustifican a formulación de modificacións do planeamento urbanístico.
-Para materializar tal finalidade, o proxecto de modificación fusiona dúas parcelas dotacionais lindeiras: unha cualificada directamente polo PXOM en solo urbano consolidado e outra cualificada polo plan de sectorización da Seara. Así mesmo, para
a parcela dotacional pública resultante (denominada SX-SP1 A Seara) establécense unhas condicións específicas dentro da «ordenanza nº 6 de equipamentos e dotacións (EQ)» do plan xeral. Estas alteracións non afectan a cuestións de incidencia supramunicipal, nin se observa que infrinxan precepto ningún da vixente lexislación urbanística.
II.2. De conformidade cos artigos 89 e 93.4º da Lei 9/2002, do 30 de decembro, de ordenación urbanística e protección do medio rural de Galicia, e co artigo 1 do Decreto 519/2005, do 6 de outubro, polo que se establece a estrutura orgánica da Consellería de Política Territorial, Obras Públicas e Transportes, a competencia para resolver sobre a aprobación definitiva das modificacións do planeamento xeral correspóndelle á conselleira de Política Territorial, Obras Públicas e Transportes.
III. Resolución.
Visto canto antecede,
RESOLVO:
Primeiro.-De acordo co punto 5.a) do artigo 85 da Lei 9/2002, do 30 de decembro, de ordenación urbanística e protección do medio rural de Galicia, aprobar definitivamente a modificación puntual do Plan Xeral de Ordenación Municipal do Concello de Carballeda de Avia (Ourense) relativa á ordenanza nº 6 de equipamentos e dotacións.
Segundo.-Contra esta orde cabe interpoñer recurso contencioso-administrativo ante a sala correspondente do Tribunal Superior de Xustiza de Galicia, no prazo de dous meses, que se contarán desde o día seguinte ao da súa publicación, segundo dispoñen os artigos 10 e 46 da Lei 29/1998, do 13 de xullo, reguladora da xurisdición contencioso-administrativa.
Terceiro.-De conformidade co disposto polos artigos 92 da Lei 9/2002, e 70 da Lei 7/1985, do 2 de abril, reguladora das bases de réxime local, o concello deberá publicar no BOP a normativa e ordenanzas da modificación aprobada definitivamente.
Cuarto.-Notifíqueselle esta orde ao concello e publíquese no Diario Oficial de Galicia.
Santiago de Compostela, 4 de decembro de 2006.
María José Caride Estévez
Conselleira de Política Territorial, Obras Públicas
e Transportes